**Útmutató Vállalkozások részére: Hogyan érhetjük el és vonzhatjuk be a kezdő tanulókat a szakmai gyakorlatba**

Előszó

Minden évben a felsőoktatásban tanulók közel 25 %-a a diploma megszerzése nélkül hagyja ott az oktatási intézményt Németországban. Milyen okok vezetnek oda, hogy a fiatalok tanulmányaik idő előtti befejezése mellett döntenek: lehet, hogy rossz tudományterületet választottak, lehet, hogy túlzott mértékű nyomás volt rajtuk, talán túl nagy volt a teljesítménykényszer és az is lehet, hogy pénzügyi nehézségeik adódtak. Az okok nagyon sokfélék, széleskörűek lehetnek. Az egyetemi tanulmányok idő előtti befejezése nem árul el semmit az adott személy belső hajlamairól, személyiségjegyeiről. Számos HR szakember szemében a jelölt motiváltsága és személyisége sokkal fontosabb szempont egy állásinterjú során, minthogy az illető milyen hivatalos képesítéseket szerzett meg.

Gazdasági értelemben véve potenciális specialistának és potenciális menedzsernek, sőt jövőbeni cégörökösnek számítanak azok, akik még a diploma megszerzése előtt befejezték tanulmányaikat. Idősebbek és sokkal érettebbek azoknál, mint akik épp befejezték középiskolájukat. Tudják, hogy mit akarnak (vagy mit nem akarnak) és valószínűleg jól hasznosítható tudást hoznak magukkal a korábbi egyetemi tanulmányaikból. De bonyolult őket, ezeket a diplomát meg nem szerzett embereket elérni, mert nem könnyen beazonosíthatóak, sem mint egyén, sem mint csoport. Amikor valaki megkezdi tanulmányait egy felsőoktatási intézményben, akkor ezt a személyt nyilvántartásba veszik, bekerül a hallgatói névjegyzékbe. De a felsőoktatási intézmények többsége már nem rendelkezik olyan nyilvántartással, ami azokat az embereket tartalmazná, akik várhatóan a diploma megszerzése nélkül be fogják fejezni tanulmányaikat. Így a gazdasági élet szereplői, a szakmai szervezetek, a kamarák nagyon nehezen tudják beazonosítani, majd ezt követően elérni a tanulmányaikat idő előtt befejezőket. Tud-e válaszolni az üzleti világ erre a kihívásra és a jó színvonalú új alkalmazottakért folyó versenyt a maguk javára tudják-e fordítani a vállalkozások? A döntő tényező ebben, hogy kialakítsuk az új tehetségek toborzásának jól működő módszerét.

Az alábbiakban összegyűjtöttünk néhány ötletet, javaslatot olyan cégvezetők számára, akik el akarják érni ezt a célcsoportot, azokat a fiatalokat, akik még diplomájuk megszerzése előtt befejezték tanulmányaikat. Azzal a céllal, hogy őket megpróbálják beintegrálni a vállalkozásuk mindennapi működésébe.

1. HOGYAN GONDOLKODNAK A TANULMÁNYAIKAT IDŐ ELŐTT BEFEJEZŐK?

Ahhoz, hogy a képzést vonzó lehetőségként lehessen kommunikálni a tanulmányaikat megszakítók felé, ahhoz a képzést nyújtó vállalkozás azonosulni kell, hogy tudjon e személyek helyzetével. Mindazok a nehézségek, amik a tanulmányok idő előtti befejezéséhez, egy szakma választásához vezettek, számos személyes kérdéssel kapcsolódnak össze.

• Egy egyetemi kurzus idő előtti befejezése egyben személyiségbeli hibát, alkalmatlanságot is jelent?

• Hiányozna belőlem a kitartás?

• Mit fognak gondolni rólam a barátaim, mit gondol majd rólam a családom?

• Milyen lesz elkezdeni egy szakképzési kurzust egy középiskolában, ahol a tanulók többnyire sokkal fiatalabbak nálam?

• Lesz-e irányomban bármilyen fenntartása, előítélete új főnökömnek, kollégáimnak, amiatt, hogy én „egyetemről kiesett” vagyok?

• Az egyetem idő előtti befejezése milyen hatással lesz pályafutásomra?

Ahhoz az érzéshez, hogy mindent újra kell kezdeni jónéhány, tanulással eltöltött szemeszter, vagy akár év után, ahhoz még hozzáadódik a nyomás alatt lenni érzése, hisz mindenki önként vállalt határidőket akar teljesíteni élet-tervében. Ezért a képzést nyújtó vállalkozás feladata, hogy relativizálja ezeket a félelmeket és újraépítse a gyakornok önértékelését, világosan mutassa meg neki az előtte megnyíló karrierlehetőségeket, a szakmai fejlődés lehetőségét. Ezért nagyon jó ötlet rögtön felvetni az egyetem idő előtti befejezésével, az egyetem otthagyásával együtt felmerülő problémákat, kérdéseket. Azokat jobb rögtön őszintén megbeszélni. A képzést nyújtó vállalkozás aggodalmai, szempontjai is szerepet kell, hogy játsszanak.

• Az adott személy miért fejezte be az egyetemet?

• Az illetőnek van-e valamilyen tanulási nehézsége?

• Az illető hogy fog kapcsolatot létesíteni és tartani a fiatalabb tanulókkal?

• Az adott személytől elvárhatunk-e többet, mint a fiatalabb tanulóktól?

• Az illető iskolai teljesítménye és a vállalkozásnál kifejtett teljesítménye jobb kell-e hogy legyen, mint más tanulóké?

Az a cél, hogy tegyük világossá az egyetemről kiesett számára, hogy sem a kora, sem az a tény, hogy idő előtt abbahagyta az egyetemet, nincsen semmilyen hatással az ő képzésére, arra, hogy számára a megfelelő képzési kurzust sikerüljön megtalálni. Csakis ily módon tud mindkét oldal szívélyesen együttműködni. Itt nagyon fontos, hogy a vállalkozásnak legyen elegendő ideje a gyakorlati készségek képzésére, és ha arra esetleg igény lenne, lehetőség legyen a képzési idő rövidítésére.

Azok, akik megszakították tanulmányaikat, azt várják, hogy az üzleti világ minden tőle telhetőt megtegyen a jó és hatékony képzésük feltételeinek biztosításához. Ez azt jelenti, hogy egy különösen tehetséges gyakornok esetében akár adott legyen a lehetőség kiegészítő képesítések megszerzésére, párhuzamosan a képzés folytatásával.

A tanulmányaikat megszakítók számára gyakran a felsőfokú intézmények diáktanácsadó irodái az első pont, ahová fordulhatnak. Ezért nagyon megéri, ha kapcsolatot, jó együttműködést tudunk kialakítani ezekkel az irodákkal vagy pedig információs anyagokat hagyunk náluk arról, hogy toborozzuk, várjuk az egyetemi tanulmányaikat megszakítókat.

2. HOGYAN MOTIVÁLHATJA VALAKI AZ EGYETEMI TANULMÁNYAIKAT MEGSZAKÍTÓKAT?

Mihelyst valaki, aki megszakította tanulmányait, talált egy vállalkozást, amely őt alkalmazni kívánja, a feleknek tisztázniuk kell, hogy mit várhat el az „egyetemről kiesett” a vállalkozástól és vice-versa. Ezeket a teljesítéseket és ellen-teljesítéseket (ellentételezéseket) szerződésbe is lehet foglalni (pl. a képzési időszak lerövidítése) vagy csak megállapodások formájában kezelni (pl. nem kötelező bejárni a szakképző intézménybe vagy [nem] kötelező a vállalkozáshoz gyakorlati képzésre járni, mihelyst az illető befejezte a szakközépiskolát).

A képzési idő lerövidítését gyakran toborzási ösztönzőként használják az egyetemi tanulmányaikat megszakítóknál azért, hogy a duális képzést válasszák.

Sokak számára, akik kiléptek a felsőoktatásból, ez rendkívül fontos, mivel az egyetemen már eltöltött, elvesztegetett idő miatt ezt az új képzést gyorsan be szeretnék fejezni.

Alapvetően az iskolájukat idő előtt megszakító személyeknél nem jogos követelés, hogy csökkentsék képzési idejüket. Azonban, ha dokumentumokkal igazolni tudják, hogy az A szintet már befejezték, akkor a vállalkozás és a gyakornok kölcsönösen megállapodhatnak abban, hogy egy évvel csökkentsék a képzés idejét és ezt elrendezhetik a felelős ipari kamarával.

A már elvégzett kurzusok után adott kreditek elismerése és/vagy a képzési idő csökkentésének lehetősége a tárgyhoz kapcsolódó korábbi kurzustartalom miatt általában egyéni elbírálást követel meg. Az elméleti tartalmat illetőleg egy vállalkozás számára néha bonyolult lehet azt pontosan felmérni, hogy mit is tanult az illető a felsőfokú oktatási intézményben. Ehhez szakértői segítséget célszerű igénybe venni (pl. az ipari kamarától, a foglalkoztatási hivataltól).

De az egyetemi tanulmányaikat idő előtt megszakítók többsége, szembesülve saját kudarcával mindent újra az alapoktól akar megtanulni, az ő számukra a képzési idő lecsökkentése nem jön szóba.

A vállalkozások érdekeltek abban, hogy a fiatalokat jó szakemberré, később pedig olyan vezető munkatársakká képezzék, akik egy nap képessé válnak önállóan is menedzselni a vállalkozást, ezáltal biztosítva, hogy egyszer majd a vállalkozás egy új vezetőgenerációnak átadható legyen. Azok, akik megszakították tanulmányaikat, meg kell, hogy kapják ezt az üzenetet: »Itt kiteljesítheted egyéni és szakmai fejlődésedet«.

3. FEJLŐDÉS KORSZERŰ KÉPESÍTÉSEKKEL

Egy vállalkozásnál az alkalmazottak támogatása, továbbképzése alapvetően fontos tényező ahhoz, hogy a vállalkozás versenyképes maradjon. De a tanulmányaikat megszakító gyakornokok számára a támogatás különösen értékes. Ezért nagyon sok vállalkozás a gyakornokait számos kiegészítő eszközzel igyekszik támogatni.

A pénzügyi vagy természetbeni juttatások is ösztönzőként szolgálhatnak, csakúgy, mint a „hónap gyakornoka” cím, amit akár a vállalkozás szintjén is meg lehet hirdetni.

A korszerű szakképesítések a képzést további tartalmakkal egészítik ki, amelyek önmagukban nem is részei a szakma általános képzésének. Ez lehetővé teszi, hogy a gyakornok további tudást, jártasságokat sajátítson el, és ezt az új szakképesítése tanúsítani fogja. A vállalkozás is profitálhat ebből a tudásból, úgyhogy végül is mindkét oldal számára értéknövekedés van. Gyakran a kiegészítő szakképesítést akár teljesen vagy részben be lehet majd számítani egy későbbi továbbképzésbe.

4. MIT VÁRNAK EL A VÁLLALKOZÁSOK A TANULMÁNYAIKAT MEGSZAKÍTOKTÓL?

Előnyt jelenthet a “kiesettek” gyakornokként való alkalmazása. A kudarc megtapasztalása és az abból következő orientáció-váltás gyakran sokkal tudatosabbá, cél-orientáltabbá teszi az egyetemi tanulmányaikat megszakítókat, amikor szembetalálják magukat egy karrierpálya kiválasztásának feladatával. Sokan közülük nagy figyelmet fordítanak következő lépésük meghatározására, annak fényében, hogy korábban tanulmányukat egyszer már megszakították és ezért szeretnék magukat megóvni egy újabb kudarctól. Hasonlóképpen ők sokkal motiváltabbak.

Valódi előnyt jelenthet a vállalkozás számára, ha a mostani képzés tartalma és a korábban tanultak hasonlatosak. Ha valakit jelenleg elektroműszerésznek képeznek, és korábban az egyetemen elektrotechnikát tanult, akkor a korábban megszerzett tudását magával hozza a vállalkozásba. Ez nemcsak a gyakornok számára jelent előnyt, hanem a vállalkozásnak is, mivel ez a tudás más alkalmazottak számára is értékes lehet.

Egy másik előny, hogy a tanulmányaikat megszakító személyek számára lehetőség van rövid időn belül befejezni egy szakmai gyakorlatot képzésük elején. Gyakran ez a legjobb módja annak, hogy eldönthessük, vajon a jelölt megfelel-e a vállalkozásnak és vice-versa.

Összegezve, azok a személyek, akik idő előtt megszakították egyetemi tanulmányaikat, általában sokkal kialakultabb személyiségek (ez persze függ az életkoruktól) és sokkal érettebbek, mint azok a gyakornokok, akik közvetlenül az iskolából érkeznek. A személyes érettségnek ez a fejlettebb foka azonban még nem jelent garanciát arra, hogy a „kiesett” sokkal jobban megfelel egy gyakornoki pozícióra, mint az, aki épp most fejezte be az iskoláját. Az önálló munkavégzés képessége, -ez egész biztos- egy olyan képesség, amire a felsőfokú tanulmányok során állandóan szüksége volt, de ez a tény még nem jelenti azt, hogy egy korábbi egyetemi tanuló másnál jobban képes lenne elsajátítani egy kézműipari munkás gyakorlati ismereteit. A motivációt sokkal jobban be lehet azonosítani a szakmai gyakorlat során. Mindenesetre a magasabb életkor és a nagyobb érettség alapján a képzést nyújtó vállalkozás többet várhat el az egyetemi tanulmányait megszakító személytől, mint attól, aki épp most fejezte be az iskoláját.

A projekttel kapcsolatban bővebb információkért keresse: Rettich Tamás, IPOSZ főtanácsost a 06-30-385-6048 telefonszámon, illetve a [rettich@iposz.hu](mailto:rettich@iposz.hu) címen.